Тринаестојулски устанак
Тринаестојулски устанак или Устанак у Црној Гори био је највећи устанак у окупираној Европи 1941. године. Почео је 13. јула 1941, под руководством Комунистичке партије Југославије и трајао је до половине августа, када је угушен јаком италијанском офанзивом. Иако је планиран у много мањој мери, устанак је од првог дана добио карактер општенародног устанка у којем је учествовало преко 30.000 људи. Устаници су разбили и заробили до тада највећи окупаторски гарнизон у поробљеној Европи, од око 1.000 италијанских војника и старешина. Устанак је добрим делом био подстакнут нападом Немачке на СССР.